L’Ajuntament de Llíria declara Bé de Rellevància Local les construccions de “pedra en sec”
27 de febrer de 2019

L’Ajuntament de Llíria ha atorgat la denominació de Bé de Rellevància Local (BRL) als immobles construïts mitjançant la tècnica “pedra en sec”, amb l’objectiu de protegir patrimonialment estes edificacions relacionades amb la transhumància i la pastura del bestiar.

Segons l’edil de Patrimoni, Paco García, es tracta d’unes restes “amb un gran valor patrimonial, perquè són un dels màxims exponents etnogràfics i culturals del món rural. Este valor ha quedat demostrat per la recent declaració de les construccions de pedra en sec com a bé immaterial per la UNESCO”.

En esta línia, l’Ajuntament ha portat endavant el registre i catalogació de les edificacions amb la tècnica “pedra en sec”. El municipi compta amb diferents corrals de bestiar i un total de set catxerulos situats a certa distància del nucli urbà. Estos últims són construccions de planta circular i falsa volta, que servien de refugi de llauradors i ramaders, i també del bestiar, front les inclemències del temps durant l’hivern, seguint el model de les construccions procedents fonamentalment de la zona aragonesa d'Albarrasí.